詠史十一首 五
作者：李華
朝代：唐

paragraphs: 秦滅漢帝興，南山有遺老。
危冠揖萬乘，幸得厭征討。
當君逐鹿時，臣等已枯槁。
寧知市朝變，但覺林泉好。
高臥三十年，相看成四皓。
帝言翁甚善，見顧何不早。
咸稱太子仁，重義亦尊道。
側聞驪姬事，申生不自保。
暫出商山雲，朅來趨灑掃。
東宮成羽翼，楚舞傷懷抱。
後代無其人，戾園滿秋草。